WP se Juarno wêreld se beste o.20-speler | Netwerk24
WP se Juarno wêreld se beste o.20-speler
Deur Francois de Wet 19 Junie 2017 07:01
'n Nuwe toekomstige Springbok-rugbyster is die afgelope maand in Tbilisi, Georgië, gebore en hy is die kranige en dinamiese agtsteman Juarno Augustus.
Arthur Coville van Frankryk probeer Juarno Augustus van Suid-Afrika in sy spore stuit in Sondag se uitspeelstryd om die derde plek in Tbilisi, Georgië. Foto: Getty Images
Die 19-jarige Westelike Provinsie-speler is Sondag as vanjaar se beste speler by die o.20-Wêreldtoernooi aangewys.
Hy het Engeland se Zach Mercer en Gabriel Ibitoye en die Kiwi's Tiaan Falcon en Will Jordan uitgestof om as die beste speler aangewys te word.
Augustus het hom aangesluit by bekendes soos Jan Serfontein (Suid-Afrika) en Ardie Savea (Nieu-Seeland) om die titel as die beste speler by die jaarlikse toernooi huis toe te bring.
Trokkie, soos die jong losvoorspeler onder sy spanmaats bekend staan, het sewe drieë in die Junior Springbokke se veldtog in Georgië gedruk. Dit is egter nie net sy vermoë om drieë in te ryg wat hom so 'n uitstaande speler maak nie. Hy het met sy algemene spel op die aanval en die verdediging vir die Jong Bokke uitgeblink.
Volgens Augustus kan hy nie glo dat hy as die beste speler aangewys is nie. "Ek het nie gedink ek sou dit wen nie.
"Dit is 'n massiewe eer en voorreg en 'n hoogtepunt in my loopbaan."
Augustus, wat as 12-jarige begin rugby speel het, het die mense wat vir hom gestem het en sy afrigters en spanmaats vir die titel bedank.
"Ek wil ook my familie bedank wat my so volwaardiglik ondersteun. Hierdie is 'n baie spesiale oomblik."
Die Junior Springbokke het vroeër Sondag die toernooi in die derde plek afgesluit deur Frankryk se Jong Hane met 37-15 te klop. Hulle sal Dinsdag na Suid-Afrika terugkeer.